Μάρκο Κέσελ

Ο Μάρκο Κέσελ (Βελιγράδι, 2 Ιανουαρίου 1988) είναι Σέρβος πρώην διεθνής καλαθοσφαιριστής. Έχει ύψος 2,06 μέτρα και αγωνιζόταν στη θέση του σμολ φόργουορντ.

 Καριέρα 
Ο Μάρκο Κέσελ ξεκίνησε να παίζει επαγγελματικό μπάσκετ το 2004 σε ηλικία μόλις 16 ετών, όταν και ξεκίνησε την καριέρα του αγωνιζόμενος στη Μέγκα Βιζούρα, τοπική ομάδα της Σερβίας, στην οποία παρέμεινε για δύο χρόνια.

Το 2006 άφησε τη Σερβία και ταξίδεψε στην Ισπανία για λογαριασμό της Ακασβάγιου Χιρόνα, στην οποία παρέμεινε για ένα χρόνο, έχοντας καταφέρει μάλιστα να κατακτήσει με την ισπανική ομάδα το Eurocup του 2007. Μετά το τέλος της περιόδου 2006-07, ο Κέσελ μεταπήδησε στη Γερμανία προκειμένου να μεταγραφεί στους Κολωνία 99ερς, στους οποίους παρέμεινε επίσης για μια σεζόν, χωρίς ωστόσο να καταφέρει να κατακτήσει κάποιο τίτλο.

Το καλοκαίρι του 2008, ο Κέσελ αποφάσισε να επιστρέψει στην πατρίδα του και να πάρει μεταγραφή στον Ερυθρό Αστέρα, στον οποίο αγωνίστηκε για δύο χρόνια. Οι πολύ καλές του εμφανίσεις με την ομάδα του Βελιγραδίου τον οδήγησαν στα Ντραφτ του ΝΒΑ του 2010, χωρίς ωστόσο να καταφέρει να εντυπωσιάσει.

Το 2010 υπέγραψε τελικά διετές συμβόλαιο με τον Ολυμπιακό Πειραιώς, μετά από θερμή εισήγηση του Ντούσαν Ίβκοβιτς, τότε προπονητή του Ολυμπιακού. Με τον Ολυμπιακό Πειραιώς κατάφερε να κατακτήσει στα δύο χρόνια παραμονής του ένα Κύπελλο Ελλάδας (2011), ένα Πρωτάθλημα Ελλάδας (2012) αλλά και μία Ευρωλίγκα (2012). Μετά το πέρας του συμβολαίου του, ο Μάρκο Κέσελ συζήτησε με την ΚΑΕ Ολυμπιακός το ενδεχόμενο σύναψης μιας νέας συνεργασίας μεταξύ τους, ωστόσο οι διαφωνίες μεταξύ των δύο πλευρών οδήγησαν στο να μείνει τελικά ελεύθερος από την Πειραϊκή ομάδα.

Στις 14 Αυγούστου του 2012 ο Μάρκο Κέσελ υπέγραψε συμβόλαιο διάρκειας ενός έτους με την ισπανική Βαλένθια, το οποίο ωστόσο δεν ολοκληρώθηκε ποτέ μιας και στις 5 Φεβρουαρίου του 2013 ο Κέσελ μετεγγράφει στη γαλλική Λε Μαν Σαρτ Μπασκέτ.

Το καλοκαίρι του 2013 υπέγραψε συμβόλαιο συνεργασίας με τη γαλλική ΑΣΒΕΛ Μπάσκετ.

Το 2016 υπέγραψε με την ομάδα του Λαυρίου, ενώ τη σεζόν 2016-17 αγωνίστηκε στην βελγική Οστάνδη.

Το καλοκαίρι του 2017 επέστρεψε στον Ερυθρό Αστέρα. Με τον Ερυθρό Αστέρα κατέκτησε δυο πρωταθλήματα Σερβίας, την Αδριατική Λίγκα το 2019 και το Σούπερ Καπ Αδριατικής Λίγκας.

Τον Απρίλιο του 2020, μετά από ένα χρόνο απουσίας, ανακοίνωσε το τέλος της αθλητικής του σταδιοδρομίας.

 Διεθνείς συμμετοχές 
Ο Μάρκο Κέσελ έχει πραγματοποιήσει αρκετές συμμετοχές με την Εθνική ομάδα της Σερβίας. Μάλιστα, έχει κατακτήσει με την Εθνική του ομάδα το χρυσό μετάλλιο σε διεθνείς αγώνες που διεξήχθησαν το 2009 στο Βελιγράδι.

Εκτός αυτού, ο Κέσελ έχει κατακτήσει με τις εθνικές ομάδες της χώρας του (Κ19 και Κ20) δύο χρυσά μετάλλια στα αντίστοιχα ευρωπαϊκά πρωταθλήματα του 2007 και του 2008.

 Τίτλοι 
 Χιρόνα 
 1x Eurocup: (2007)

 Ολυμπιακός Σ.Φ.Π. 
 1x Κύπελλο Ελλάδας: (2011)
 1x Πρωτάθλημα Ελλάδας: (2012)
 1x Ευρωλίγκα: (2012)

 Ερυθρός Αστέρας 
 2x Πρωτάθλημα Σερβίας: (2018, 2019)
 1x Σουπερ Καπ Αδριατικής Λίγκας: (2018)
 1x Αδριατική Λίγκα: (2019)

 Πηγές 
 Το προφίλ του Κέσελ στο ΝΒΑ.com
 Το προφίλ του Κέσελ στη euroleague.net
 Τέλος από τον Ολυμπιακό ο Κέσελ

 Παραπομπές 

Κατηγορία:Σέρβοι καλαθοσφαιριστές
Κατηγορία:Σμολ φόργουορντ
Κατηγορία:Καλαθοσφαιριστές ΟΣΦΠ
Κατηγορία:Καλαθοσφαιριστές Βαλένθια
Κατηγορία:Καλαθοσφαιριστές ΑΣΒΕΛ Βιλερμπάν
Κατηγορία:Καλαθοσφαιριστές Λε Μαν Σαρτ Μπασκέτ
Κατηγορία:Καλαθοσφαιριστές Κολωνία 99ερς
Κατηγορία:Καλαθοσφαιριστές Ερυθρού Αστέρα Βελιγραδίου
Κατηγορία:Καλαθοσφαιριστές Μέγκα Βιζούρα
Κατηγορία:Καλαθοσφαιριστές Εθνικής Σερβίας
Κατηγορία:Καλαθοσφαιριστές Πρωταθλήματος Σερβίας
Κατηγορία:Ξένοι καλαθοσφαιριστές στην Ελλάδα
Κατηγορία:Καλαθοσφαιριστές Κλαμπ Μπάσκετ Χιρόνα